KWV, wat in 1918 gestig is as die Ko-operatiewe Wijnbouwers Vereniging van Zuid-Afrika, is een van die vooraanstaande vervaardigers van wyn en sterk drank in Suid-Afrika. Sy handelsmerke sluit in Roodeberg, Laborie en KWV-wyn en -brandewyn. Sy hoofkwartier is in die Paarl, Wes-Kaap. KWV Beperk se naam is ná die maatskappy se ontbondeling in 2009 verander na KWV Beherend Beperk, terwyl KWV Beleggings nou bekend is as Capevin Beleggings. KWV is op 8 Januarie 1918 gestig as ’n wynmakerskoöperasie van die Wes-Kaap, Suid-Afrika, met dr. Charles Kohler as voorsitter. Dit is ’n internasionale brandewyn- en wynhandelsmerk wat ’n wye verskeidenheid produkte vervaardig. Die doel van KWV was om eenheid onder die wynboere van Suid-Afrika te bewerkstellig en om die deurlopende verbetering in die gehalte van Suid-Afrikaanse wyn en brandewyn te verseker. Van die vroeë 1920's af het die liggaam toenemende wetgewende beheer oor die vervaardiging, verkoop en uitvoer van Suid-Afrika se wyn en sterk drank gehad, wat die koöperasie in staat gestel het om met innoverings in die bedryf te eksperimenteer, en dit het hom help ontwikkel.